**NEM LOBBANT BE A GÁZ!**

Csapatunk a REAC Futball csapata a BLSZ I osztály 7. fordulójában a mai napon idegenben a GÁZGYÁR csapatával mérkőzött meg. A Gázgyár csapata évek óta az osztály meghatározó csapata, masszív együttes, hazai pályán pedig kivált veszélyes az ellenfeleire. Tavaly ezt megtapasztaltuk, mivel az utolsó utáni pillanatban tudtuk a mérkőzést döntetlenre menteni. Ellenfelünk a 7. helyen található a tabellán, így nem vehettük félvállról a mérkőzést. Nem is vettük! A mérkőzés kezdetekor a Gázgyár csapata támadásba lendült, két szöglettel jelezték, hogy nem fogják könnyen adni magukat. A két szöglet után azonban átvettük a játék irányítását ellenfelünk masszívan, szervezetten védekezett a saját térfelén. A labdabirtoklási arány véleményem szerint 70-30% lehetett, ez sok mindent elmond a mérkőzés képéről. Az első félórában több lehetőséget kidolgoztunk, de a szerencse hiánya, illetve a mi pontatlanságunk következtében nem született meg vezető gólunk. Nem voltak ugyan óriási helyzeteink, de a Gázgyár csapatát folyamatosan nyomás alatt tartottuk. A nyomás alól azonban az ellenfelünk egyszer kiszabadult. A 30. percben vetélytársunk kihagyta az egyetlen helyzetét a mérkőzés folyamán. Jobboldali akció kontrát vezetve, beadás az alapvonalról és az ellenfél 5 méteres fejesét nagy bravúrral védte Tóth Dani, kapusunk. A 37. percben azonban már nem volt mentség, megszereztük a vezetést. Kiss Tomi a baloldalról váratlanul elvégzett egy szabadrúgást, mindenki beadást várt, de ő Pesti Dávidhoz passzolt, aki remekül elhúzott a szélen és a beadott labdát Kasza Dani nagyszerű fejessel 6 méterről a hálóba juttatta.1:0. Házi gólkirályunk az utolsó négy mérkőzésünkön is a kapuba talált, csak így tovább! Az eredmény a félidőben már nem változott, így 1:0-s vezetésünknél vonultunk az öltözőbe. A szünetben azon gondolkodtunk, hogy elég lesz-e az egy gól vagy mindenféleképp kell a második megnyugtató találat. Egy gól nem gól, főleg annak fényében, hogy a Gázgyár csapata rendkívül masszívan védekezett és nyugodtan leírhatom, hogy munkás mérkőzést lehetett várni a második félidőben is. A második félidőben sem változott a játék képe, mi komoly mezőnyfölényben voltunk, igazi nagy komoly helyzet nélkül, ellenfelünk pedig nem igazán látogatott el a kapunk elé. Csak nem akart megszületni a második megnyugtató gólunk. A sok kisebb lehetőség után, azonban erőfeszítéseink gólt eredményeztek. A 87. percben cserecsatáraink akciójából megszereztük második gólunkat. Lőrincz Dani a jobboldalon a félpálya környékén kapott egy indítást, majd lefutotta hátvédjét és az alapvonal magasságából remek labdát küldött az ötös környékére, ahol Törőcsik Bence érkezett és ő a helyzetét magabiztosan gólra váltotta. 2:0. Gratulálunk neki, mivel ő is megszerezte az első gólját REAC színekben. Reméljük ez csak egy kezdet. A mérkőzés gyakorlatilag eldőlt, az eredmény már nem változott. A mérkőzés összegzéséhez tartozik, hogy lehet, hogy nem rendeztünk gólfesztivált, de az edzők álma általában az ilyen mérkőzés, mert jó ellenfél ellen jó mérkőzésen tudtunk győzni úgy, hogy nem kaptunk gólt. A labdarúgásban bizony vannak ilyen brusztos mérkőzések, és most csapatunk megmutatta küzdeni való képességét is. Nem is emelek ki senkit mert ez a győzelem bizony csapat munka volt. A verkli azonban megy tovább! Igaz megbeszéltük nem nézzük a tabellát, de mivel az első és második helyezett csapat egymás ellen játszik bizony nagy valószínűséggel közelebb fogunk kerülni az előttünk lévő csapatokhoz. Beragadtunk ugyan a startnál, de kezdünk helyre rázódni.

Jövő héten szombaton hazai pályán 16h-kor mérkőzünk meg a Budafok II csapatával és most már talán bátran leírhatom, hogy a papírforma alapján csak a győzelem az elvárható eredmény a csapatunktól.

Várjuk Kedves Szurkolóinkat a következő hazai mérkőzésünkre is!

HAJRÁ REAC!

Kiss István György